CELEX: 
Language: sl
Date: 2021-04-21 00:00:00
Title: DELEGIRANA UREDBA KOMISIJE (EU) …/… o spremembi delegiranih uredb (EU) 2017/2358 in (EU) 2017/2359 v zvezi z vključitvijo dejavnikov trajnostnosti ter tveganj in preferenc glede trajnostnosti v zahteve glede nadzora in upravljanja produktov za zavarovalnice in distributerje zavarovalnih produktov ter v pravila poslovanja in investicijsko svetovanje za zavarovalne naložbene produkte

OBRAZLOŽITVENI MEMORANDUM
            
            
               Ta uredba je del širše pobude Komisije o trajnostnem razvoju. Določa temelj okvira EU, ki postavlja vidike trajnostnosti v središče finančnega sistema, da bi se podprlo preoblikovanje evropskega gospodarstva v bolj zelen, odpornejši in krožen sistem v skladu s cilji evropskega zelenega dogovora
                  1
               .
            
            
               Komisija je po sprejetju Pariškega sporazuma o podnebnih spremembah iz leta 2016 in agende Združenih narodov za dosego ciljev trajnostnega razvoja do leta 2030 v akcijskem načrtu o financiranju trajnostne rasti
                  2
                napovedala, da namerava vključiti trajnostnost v zagotavljanje finančnega svetovanja in pojasniti, kako naj se trajnostnost vključuje v tako imenovane fiduciarne dolžnosti v sektorski zakonodaji. V sporočilu o evropskem zelenem dogovoru je potrjeno, da potrebujemo dolgoročne signale za usmerjanje finančnih in kapitalskih tokov v zelene naložbe ter izogibanje nasedlim naložbam. Ta delegirana uredba bo prispevala k temu specifičnemu cilju.
            
            
               Delegirana uredba Komisije (EU) 2017/2358
                  3
                dopolnjuje Direktivo (EU) 2016/97 Evropskega parlamenta in Sveta
                  4
                (direktiva o distribuciji zavarovalnih produktov) tako, da podrobneje določa zahteve glede nadzora in upravljanja produktov za zavarovalnice in distributerje zavarovalnih produktov, Delegirana uredba Komisije (EU) 2017/2359
                  5
                pa dopolnjuje Direktivo (EU) 2016/97 tako, da določa zahteve po informacijah in pravila poslovanja, ki veljajo za distribucijo zavarovalnih naložbenih produktov. Ta uredba spreminja delegirani uredbi (EU) 2017/2358 in (EU) 2017/2359 na dva načina.
            
            
               Prvič, preference strank v smislu trajnostnosti vključuje kot dodaten element presoje primernosti. Zavarovalni posredniki in zavarovalnice, ki distribuirajo zavarovalne naložbene produkte, morajo v skladu z obstoječim okvirom direktive o distribuciji zavarovalnih produktov pridobiti potrebne informacije o znanju in izkušnjah strank s področja naložb, njihovem finančnem položaju, vključno z zmožnostjo kritja izgub, in ciljih, vključno s stopnjo dovoljenega tveganja strank, da lahko zavarovalni posredniki in zavarovalnice priporočijo zavarovalne naložbene produkte, ki so primerni za stranko (presoja primernosti). Informacije o investicijskih ciljih vključujejo informacije o preferencah glede prevzemanja tveganj, o profilu tveganja in o namenih naložbe. Vendar se informacije o investicijskih ciljih na splošno nanašajo na finančne cilje, drugi, nefinančni cilji stranke, kot so preference glede trajnostnosti, pa se običajno ne obravnavajo. Obstoječe presoje primernosti na splošno ne vključujejo vprašanj o preferencah strank glede trajnostnosti, večina strank pa vprašanj trajnostnosti sama ne bi izpostavila. Zato bi lahko zavarovalni posredniki in zavarovalnice, ki distribuirajo zavarovalne naložbene produkte, v postopku izbire dosledno namenjali več ustrezne pozornosti dejavnikom trajnostnosti.
            
            
               Uredba (EU) 2019/2088 Evropskega parlamenta in Sveta
                  6
                (v nadaljnjem besedilu: uredba o razkritjih v zvezi s trajnostnim financiranjem) zahteva, da dokumentacija finančnega produkta opisuje, kako naj bi se dosegle ali so dosežene navedene ravni trajnostnosti ali ambicije glede trajnostnosti. Ker ne gre za ureditev označevanja, se lahko opišejo različne ambicije v zvezi s trajnostnostjo. Čeprav morajo finančni produkti iz člena 9 uredbe o razkritjih v zvezi s trajnostnim financiranjem slediti cilju trajnostnih naložb, ki ne povzročajo bistvene škode, kot so opredeljene v členu 2(17) navedene uredbe, lahko finančni produkti, ki spadajo pod člen 8 navedene uredbe, vključujejo različne strategije, tudi take, ki kljub temu, da oglašujejo usmeritev, povezano z okoljskimi, socialnimi in upravljavskimi vidiki, družbeno odgovornim vlaganjem ali trajnostnostjo, morda ne vsebujejo pomembnejših elementov trajnostnosti. Glede na navedeno in glede na to, da direktiva o distribuciji zavarovalnih produktov, uredba o razkritjih v zvezi s trajnostnim financiranjem in Uredba (EU) 2020/852 Evropskega parlamenta in Sveta
                  7
                (uredba o taksonomiji) zajemajo različne produkte, ta osnutek uredbe zagotavlja, da so finančni instrumenti, ki vsebujejo elemente trajnostnosti z določeno ravnjo pomembnosti, primerni, da se lahko priporočijo strankam ali potencialnim strankam, ki izrazijo jasne preference glede trajnostnosti. Preference glede trajnostnosti zato zajemajo finančne instrumente, ki se vlagajo, vsaj v določenem obsegu, v dejavnosti, skladne s taksonomijo v skladu z uredbo o taksonomiji, ali v trajnostne naložbe, kot so opredeljene v členu 2(17) uredbe o razkritjih v zvezi s trajnostnim financiranjem, ki prav tako vsebujejo dejavnosti, skladne s taksonomijo, ali ki upoštevajo negativne zunanje učinke naložb na okolje ali družbo v smislu glavnih škodljivih vplivov na trajnostnost. Pravila o preferencah glede trajnostnosti podpirajo in krepijo cilj politike za zmanjšanje lažnega zelenega oglaševanja in zavajajočega prodajanja ter spodbujajo prehod finančnega sistema, tako da ta resnično podpira podjetja pri njihovem prehodu k trajnostnosti, hkrati pa še naprej podpira podjetja, ki so že trajnostna.
            
            
               Pravila o preferencah glede trajnostnosti zagotavljajo skladnost z uredbo o razkritjih v zvezi s trajnostnim financiranjem in uredbo o taksonomiji ter znatno povečujejo učinek razkritij v zvezi s trajnostnostjo v okviru teh uredb. Uredba o taksonomiji zahteva razkritje obsega, v katerem so naložbe skladne s taksonomijo EU. 
            
            
               V operativnem smislu bi lahko zavarovalni posredniki in zavarovalnice, ki distribuirajo zavarovalne naložbene produkte, da pospešijo notranje postopke in zlasti razvoj priporočil strankam ali potencialnim strankam, na podlagi predhodne analize finančnih instrumentov na primer te vnaprej razvrstili in razdelili v skupine glede na delež, ki se vloži v gospodarske dejavnosti, ki se lahko štejejo za okoljsko trajnostne, delež trajnostnih naložb ali upoštevanje glavnih škodljivih vplivov, kot so kategorije glavnih škodljivih vplivov, vrste zavez in kvalitativni ter kvantitativni kazalniki. Ker lahko imajo naložbe, ki se financirajo z zavarovalnimi naložbenimi produkti, različne glavne škodljive vplive na dejavnike trajnostnosti, bi morali zavarovalni posredniki in zavarovalnice strankam ali potencialnim strankam pojasniti, da so lahko elementi, ki dokazujejo upoštevanje glavnih škodljivih vplivov na dejavnike trajnostnosti, relevantni za različne zadeve, povezane z okoljem, družbo, zaposlovanjem ali upravljanjem, da bi morali ti elementi omogočiti dokazovanje tega upoštevanja in zadevne zaveze za obravnavanje glavnih škodljivih vplivov skozi čas ter da so lahko predstavljeni s kvalitativnimi ali kvantitativnimi kazalniki, med drugim vključno s tistimi v skladu z uredbo o razkritjih v zvezi s trajnostnim financiranjem.
            
            
               Drugič, ta uredba vključuje tveganja glede trajnostnosti v zahteve glede nadzora in upravljanja produktov ter v pravila o nasprotjih interesov. V skladu z obstoječim okvirom direktive o distribuciji zavarovalnih produktov morajo zavarovalnice in zavarovalni posredniki, ki pripravljajo kakršne koli zavarovalne produkte za prodajo strankam, imeti vzpostavljene, voditi in pregledovati postopke za odobritev vsakega zavarovalnega produkta in pomembnih prilagoditev obstoječega zavarovalnega produkta pred njegovim trženjem ali distribucijo strankam. V postopku za odobritev produkta se določi opredeljeni ciljni trg za vsak zavarovalni produkt in zagotovi ocena vseh tveganj, povezanih s tem trgom, in skladnost načrtovane distribucijske strategije z njim. Delegirana uredba (EU) 2017/2358 določa dodatne podrobnosti o postopku nadzora in upravljanja produktov. 
            
            
               Pogoji za določanje ciljnega trga v Delegirani uredbi (EU) 2017/2358, sprejeti v skladu s členom 25(2) direktive o distribuciji zavarovalnih produktov, še niso izrecno določali podrobnosti o tem, kako naj zavarovalnice in zavarovalni posredniki, ki pripravljajo zavarovalne produkte, in distributerji zavarovalnih produktov vključujejo dejavnike trajnostnosti in cilje v zvezi s trajnostnostjo. Ta uredba pojasnjuje, da bi bilo treba dejavnike trajnostnosti in cilje v zvezi s trajnostnostjo upoštevati v postopku nadzora in upravljanja zavarovalnih produktov.
            
            
               Del o tveganju glede trajnostnosti temelji na strokovnem mnenju o vključevanju tveganj glede trajnostnosti in dejavnikov trajnostnosti v delegirane akte na podlagi direktive Solventnost II in direktive o distribuciji zavarovalnih produktov, ki ga je pripravil Evropski organ za zavarovanja in poklicne pokojnine (EIOPA)
                  8
               . V strokovnem mnenju je ugotovljeno, da so potrebna dodatna pojasnila v zvezi z vključevanjem tveganj glede trajnostnosti in dejavnikov trajnostnosti v delegirani uredbi (EU) 2017/2358 ter (EU) 2017/2359, ter navedene posebne določbe v zvezi s tem. 
            
            
               Ta uredba in drugi sektorski delegirani akti, ki prilagajajo pravila o fiduciarnih dolžnostih in ki so bili sprejeti skupaj z njo, dodatno podpirajo cilje uredbe o razkritjih v zvezi s trajnostnim financiranjem, Uredbe (EU) 2019/2089 Evropskega parlamenta in Sveta
                  9
                ter uredbe o taksonomiji. Ta pravila dosledno vključujejo vidike trajnostnosti v postopke naložb, svetovanja in razkrivanja v vseh sektorjih. Okoljske, socialne in upravljavske vidike (vidike trajnostnosti) postavljajo v središče finančnega sistema, da bi evropsko gospodarstvo pomagala preoblikovati v bolj zelen, nizkoogljičen, odpornejši, z viri gospodaren in krožen sistem.
            
            
               Ta uredba temelji na pooblastilih iz členov 25(2), 28(4) in 30(6) direktive o distribuciji zavarovalnih produktov.
            
            
               2.POSVETOVANJA PRED SPREJETJEM AKTA
            
            
               Komisija je decembra 2016 ustanovila strokovno skupino na visoki ravni za financiranje trajnostne rasti, ki naj bi s priporočili pomagala razviti strategijo EU za financiranje trajnostne rasti. Strokovna skupina je sredi julija 2017 objavila vmesno poročilo „Financiranje trajnostnega evropskega gospodarstva“, 18. julija 2017 pa na srečanju zainteresiranih strani predstavila končno poročilo, ki mu je sledil vprašalnik za posvetovanje. 
            
            
               Skupaj s končnim poročilom strokovne skupine na visoki ravni o financiranju trajnostnega evropskega gospodarstva je bil 31. januarja 2018 objavljen dokument s povratnimi informacijami. V njem so povzeti odgovori anketirancev. Strokovna skupina v svojem končnem poročilu priporoča, da se „od investicijskih svetovalcev zahteva, da pri neprofesionalnih vlagateljih poizvejo in se nato odzovejo na preference glede trajnostnega učinka njihovih naložb, kar bi morala biti rutinska sestavina njihovega finančnega nasveta“. Priporočila je tudi „razpravo o tem, kako naj se upravlja obravnavanje dolgoročnih tveganj in tveganj glede trajnostnosti“.
            
            
               Komisija je marca 2018 poslala namenski vprašalnik o vključitvi okoljskih, socialnih in upravljavskih vidikov v presojo primernosti. Pri posvetovanju je bilo ugotovljeno, da med svetovanjem samo manjšina strank proaktivno izpostavi vprašanja, povezana s trajnostnostjo. Nekateri razlogi za to so: i) informacije, ki so na voljo o finančnih produktih, povezanih s trajnostnostjo, niso pregledne; ii) tveganje „lažnega zelenega oglaševanja“ (greenwashing) v obstoječi dokumentaciji je visoko; in iii) poznavanje učinka teh vidikov na tveganje in uspešnost je nezadostno. Zdi se, da stranke med svetovalnim postopkom redko sistematično izrazijo interes za vprašanja, povezana s trajnostnostjo. 
            
            
               Poleg tega je bil osnutek delegirane uredbe o vključitvi vidikov trajnostnosti v investicijsko svetovanje za zavarovalne naložbene produkte v skladu s smernicami za boljše pravno urejanje objavljen od 24. maja do 21. junija 2018 za pridobitev povratnih informacij. Komisija je prejela 20 odzivov, ki se nanašajo na to delegirano uredbo o spremembi Uredbe (EU) 2017/2359. Zainteresirane strani iz različnih okolij (npr. nevladne organizacije, združenja finančnega sektorja, javni organi) so podale pripombe o različnih vidikih te delegirane uredbe. Čeprav je bila na splošno izražena močna podpora za povečanje osredotočenosti na nefinančne cilje v naložbenem procesu, nekatere zainteresirane strani niso bile naklonjene spremembam postopkov, ki so jih uvedle na novo na podlagi direktive o distribuciji zavarovalnih produktov. Kot je opisano zgoraj, Komisija ni samo prepričana, da je nujno nadaljevati izvajanje agende za trajnostno financiranje, temveč meni tudi, da na novo uvedeni sklici na uredbo o razkritjih v zvezi s trajnostnim financiranjem in predlagana časovnica za uporabo tega delegiranega akta (12 mesecev po začetku veljavnosti) zagotavljajo zadostno prožnost.
            
            
               Kar zadeva nekatere cilje v okviru postopka presoje primernosti, je Komisija vključila nekatere spremembe, da bi se omogočilo potrebno razlikovanje med investicijskimi cilji na eni strani in preferencami glede trajnostnosti na drugi strani. To razlikovanje je pomembno, da se prepreči zavajajoče prodajanje. Dejavniki trajnostnosti ne bi smeli imeti prednosti pred osebnim investicijskim ciljem stranke. Zato bi bilo treba preference glede trajnostnosti v okviru postopka presoje primernosti obravnavati šele, ko je jasno opredeljen investicijski cilj stranke. Cilj pravil o preferencah glede trajnostnosti je povečati ozaveščenost potencialnih strank ali strank o razpoložljivosti zavarovalnih naložbenih produktov z ambicijami glede trajnostnosti. Glede na pravila o preferencah glede trajnostnosti zavarovalnih naložbenih produktov z različnimi ravnmi ambicij v zvezi s trajnostnostjo ne bo treba prilagajati. Za te zavarovalne naložbene produkte bo veljala ureditev preferenc glede trajnostnosti ali pa se jih bo še naprej smelo priporočati, vendar ne kot zavarovalne naložbene produkte, ki ustrezajo preferencam glede trajnostnosti strank ali potencialnih strank, kot so opredeljene v tej uredbi. V operativnem smislu bi morali biti elementi trajnostnosti zavarovalnih naložbenih produktov predstavljeni na pregleden način, ki zavarovalnim posrednikom in zavarovalnicam, ki distribuirajo zavarovalne naložbene produkte, omogoča dialog s strankami ali potencialnimi strankami, na podlagi katerega lahko dovolj podrobno razumejo individualne preference strank glede trajnostnosti. Da bi se preprečilo obračunavanje neupravičenih provizij, bi morali zavarovalni posredniki in zavarovalnice, ki distribuirajo zavarovalne naložbene produkte, imeti možnost, da za obstoječe stranke, za katere je že bila opravljena presoja primernosti, individualne preference stranke glede trajnostnosti določijo ob naslednji redni posodobitvi obstoječe presoje primernosti.
            
         
         
            
               Pravila o preferencah glede trajnostnosti povečujejo uporabo taksonomije EU za trajnostne dejavnosti, tj. gospodarske dejavnosti, ki se lahko štejejo za okoljsko trajnostne v skladu s členom 3 uredbe o taksonomiji, in izvajanje trajnostnih naložb, kot so opredeljene v členu 2(17) uredbe o razkritjih v zvezi s trajnostnim financiranjem, kar vključuje tudi naložbe v navedene gospodarske dejavnosti, ki se štejejo za okoljsko trajnostne. Pravila tudi spodbujajo priporočanje finančnih instrumentov, ki upoštevajo in zmanjšujejo pomembne negativne zunanje učinke teh naložb, tj. glavne škodljive vplive.  
            
            
               Komisija je EIOPA zaprosila za strokovno mnenje o morebitnih spremembah delegiranih aktov, sprejetih v skladu z direktivo o distribuciji zavarovalnih produktov, v zvezi z vključitvijo tveganj glede trajnostnosti in dejavnikov trajnostnosti na področju organizacijskih zahtev ter sistemov upravljanja in nadzora produktov.
            
            
               EIOPA je 30. aprila 2019 izdal strokovno mnenje o vključevanju tveganj glede trajnostnosti in dejavnikov trajnostnosti v delegirane akte na podlagi direktive Solventnost II in direktive o distribuciji zavarovalnih produktov. V mnenju so se upoštevala stališča, ki so jih zainteresirane strani izrazile v javnem posvetovanju, izvedenem med 28. novembrom 2018 in 28. februarjem 2019. Vključuje analizo stroškov in koristi. Mnenje obravnava vključevanje tveganj glede trajnostnosti in dejavnikov trajnostnosti v zahteve glede nadzora in upravljanja produktov ter v pravila o nasprotjih interesov. V to delegirano uredbo so vključena priporočila, ki jih je pripravil in o katerih se je javno posvetoval EIOPA.
            
            
               V skladu z načeli boljšega pravnega urejanja je bil ta osnutek predloga objavljen za drugo posvetovanje od 8. junija 2020 do 6. julija 2020. Po skrbni preučitvi prejetih povratnih informacij so se v besedilo vnesle dodatne spremembe.
            
            
               3.PRAVNI ELEMENTI DELEGIRANEGA AKTA
            
            
               Pravna podlaga za to uredbo je določena v členih 25(2), 28(4) in 30(6) Direktive (EU) 2016/97.
            
            
               Ta uredba zajema naslednje spremembe Uredbe (EU) 2017/2358 in Uredbe (EU) 2017/2359:
            
            
               Cilj člena 1 je pojasniti, da bi morali zavarovalnice in zavarovalni posredniki, ki pripravljajo zavarovalne produkte za prodajo strankam, pri določanju skupin strank, s katerih potrebami, značilnostmi in cilji je zavarovalni produkt združljiv, ustrezno upoštevati cilje v zvezi s trajnostnostjo. Ocena ciljnega trga bi morala ob upoštevanju profila tveganja/donosa zadevnega produkta in značilnosti produkta zajemati tudi cilj produkta glede trajnostnih naložb ali glede okoljskih ali družbenih dejavnikov. V okviru tega pregleda bi morali zavarovalnice in zavarovalni posredniki, ki pripravljajo zavarovalne produkte, tudi izrecno upoštevati cilje strank, ki pripadajo ciljnemu trgu, v zvezi s trajnostnostjo. 
            
            
               Poleg tega bi morali zavarovalnice in zavarovalni posredniki, ki pripravljajo zavarovalne produkte, dejavnike trajnostnosti svojih produktov razkrivati na pregleden način, ki distributerjem zavarovalnih produktov omogoča dialog s strankami ali potencialnimi strankami, na podlagi katerega lahko dovolj podrobno razumejo, kakšne so preference posameznih strank glede trajnostnosti, v skladu z Delegirano uredbo Komisije (EU) 2017/2358. Za trajnostne naložbe se določanje negativnega ciljnega trga ne bo zahtevalo.
            
            
               Namen člena 2 je pojasniti, da morajo zavarovalni posredniki in zavarovalnice, ki distribuirajo zavarovalne naložbene produkte, upoštevati morebitna nasprotja interesov, ki se lahko pojavijo v zvezi z dejavniki trajnostnosti. Poleg tega bi morali zavarovalni posredniki in zavarovalnice pri svetovanju o zavarovalnih naložbenih produktih izvesti obvezno oceno preferenc svojih strank ali potencialnih strank glede trajnostnosti. Nato bi morali te preference glede trajnostnosti upoštevati pri postopku izbire zavarovalnih naložbenih produktov, ki se priporočijo tem strankam. Za preference glede trajnostnosti bi morale biti ključne tri glavne kategorije zavarovalnih naložbenih produktov, in sicer produkti, ki sledijo cilju minimalnega deleža trajnostnih naložb v gospodarske dejavnosti, ki se lahko štejejo za okoljsko trajnostne v skladu s členom 3 uredbe o taksonomiji, ali produkti, ki sledijo cilju minimalnega deleža trajnostnih naložb, kot so opredeljene v členu 2(17) uredbe o razkritjih v zvezi s trajnostnim financiranjem, če minimalni delež določi stranka ali potencialna stranka. Tretja kategorija zavarovalnih naložbenih produktov, ki je primerna za individualne preference glede trajnostnosti, so produkti, ki upoštevajo glavne škodljive vplive na dejavnike trajnostnosti, če elemente, ki dokazujejo to upoštevanje, določi stranka ali potencialna stranka.
            
            
               Na primer, „zavarovalni naložbeni produkti, ki sledijo cilju minimalnega deleža trajnostnih naložb“ bodo vedno vključevali finančne produkte iz člena 9 uredbe o razkritjih v zvezi s trajnostnim financiranjem in finančne produkte iz člena 8 uredbe o razkritjih v zvezi s trajnostnim financiranjem, če taki finančni produkti vsaj v določenem obsegu sledijo cilju trajnostnih naložb. Ta minimalni obseg določijo stranke ali potencialne stranke, tako da pravila o preferencah glede trajnostnosti v celoti upoštevajo njihove ambicije v zvezi s trajnostnostjo. Drugi primeri vključujejo zavarovalne naložbene produkte z okoljskimi ali socialnimi značilnostmi, ki med drugim temeljijo na strategiji izključevanja in ki bi lahko spadali pod preference glede trajnostnosti, če vsaj v določenem obsegu sledijo cilju trajnostnih naložb ali dokazujejo, da se upoštevajo in obravnavajo ali zmanjšujejo glavni škodljivi vplivi, v skladu z minimalnimi deleži naložb oziroma elementi, ki dokazujejo upoštevanje glavnih škodljivih vplivov na dejavnike trajnostnosti, kot jih določijo stranke ali potencialne stranke. To pomeni tudi, da zavarovalni naložbeni produkti, ki spodbujajo okoljske in socialne značilnosti brez deleža trajnostnih naložb ali brez deleža naložb v dejavnosti, skladne s taksonomijo, ali ki ne upoštevajo glavnih škodljivih vplivov, ne bodo primerni za priporočanje strankam ali potencialnim strankam na podlagi njihovih individualnih preferenc glede trajnostnosti. Taki zavarovalni naložbeni produkti se sicer še vedno lahko priporočijo v okviru preskusa primernosti, vendar ne kot produkti, ki ustrezajo individualnim preferencam glede trajnostnosti.
            
            
               V členu 3 te uredbe je določen datum začetka uporabe predlagane uredbe, vključno z 12-mesečnim prehodnim obdobjem.
            
            
               DELEGIRANA UREDBA KOMISIJE (EU) …/…
            
            
               z dne 21.4.2021
            
            
               o spremembi delegiranih uredb (EU) 2017/2358 in (EU) 2017/2359 v zvezi z vključitvijo dejavnikov trajnostnosti ter tveganj in preferenc glede trajnostnosti v zahteve glede nadzora in upravljanja produktov za zavarovalnice in distributerje zavarovalnih produktov ter v pravila poslovanja in investicijsko svetovanje za zavarovalne naložbene produkte
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive (EU) 2016/97 Evropskega parlamenta in Sveta z dne 20. januarja 2016 o distribuciji zavarovalnih produktov
                  10
                ter zlasti členov 25(2), 28(4) in 30(6) Direktive,
            
            
               ob upoštevanju naslednjega:
            
         
         
            
               (1)Prehod na nizkoogljično, bolj trajnostno, z viri gospodarno in krožno gospodarstvo v skladu s cilji trajnostnega razvoja je ključnega pomena za zagotavljanje dolgoročne konkurenčnosti gospodarstva Unije. Unija je leta 2016 podpisala Pariški sporazum
                  11
               . V točki (c) člena 2(1) Pariškega sporazuma je določen cilj okrepitve odziva na podnebne spremembe, med drugim z zagotavljanjem, da se bodo finančni tokovi ujemali z usmerjenostjo v zmanjšanje emisij toplogrednih plinov in k razvoju, odpornemu na podnebne spremembe.
            
            
               (2)Komisija je ob priznavanju tega izziva decembra 2019 predstavila evropski zeleni dogovor
                  12
               . Zeleni dogovor je nova strategija za rast, katere cilj je Unijo preobraziti v pravično in uspešno družbo s sodobnim, z viri gospodarnim in konkurenčnim gospodarstvom, ki od leta 2050 ne bo ustvarjalo nobenih neto emisij toplogrednih plinov in v katerem bo gospodarska rast ločena od rabe virov. Ta cilj zahteva, da se vlagateljem v zvezi z njihovimi naložbami da jasen signal, naj se izogibajo nasedlim naložbam in povečajo trajnostno financiranje.
            
            
               (3)Komisija je marca 2018 objavila svoj akcijski načrt „Financiranje trajnostne rasti“
                  13
                o vzpostavitvi ambiciozne in celovite strategije za financiranje trajnostne rasti. Eden od ciljev, navedenih v akcijskem načrtu, je namenjen preusmeritvi kapitalskih tokov v trajnostne naložbe, da bi dosegli trajnostno in vključujočo rast. 
            
            
               (4)Ustrezno izvajanje akcijskega načrta spodbuja povpraševanje vlagateljev po trajnostnih naložbah. Zato je treba pojasniti, da bi bilo treba v zahtevah glede upravljanja produktov iz Delegirane uredbe Komisije (EU) 2017/2358
                  14
                upoštevati dejavnike trajnostnosti in cilje v zvezi s trajnostnostjo.
            
            
               (5)Zavarovalnice in zavarovalni posredniki, ki pripravljajo zavarovalne produkte, bi morali dejavnike trajnostnosti upoštevati v postopku odobritve produkta za vsak zavarovalni produkt, v drugih ureditvah za upravljanje in nadzor produktov pa za vsak zavarovalni produkt, ki naj bi se distribuiral strankam, ki se zanimajo za zavarovalne produkte s profilom, povezanim s trajnostnostjo. 
            
            
               (6)Glede na to, da bi bilo treba ciljni trg določiti na dovolj podrobni ravni, splošna izjava, da ima zavarovalni produkt profil, povezan s trajnostnostjo, ne bi smela zadostovati. Namesto tega bi morali zavarovalnice in zavarovalni posredniki, ki pripravljajo zavarovalni produkt, določiti, kateri skupini strank s posebnimi cilji v zvezi trajnostnostjo naj se distribuira zavarovalni produkt.
            
            
               (7)Za zagotovitev, da ostanejo zavarovalni produkti z dejavniki trajnostnosti lahko dostopni tudi za stranke, ki nimajo preferenc glede trajnostnosti, se od zavarovalnic in zavarovalnih posrednikov, ki pripravljajo zavarovalne produkte, ne bi smelo zahtevati, da opredelijo skupine strank, s potrebami, značilnostmi in cilji katerih zavarovalni produkt z dejavniki trajnostnosti ni združljiv.
            
            
               (8)Dejavniki trajnostnosti zavarovalnega produkta bi morali biti predstavljeni na pregleden način, da se distributerjem zavarovalnih produktov omogoči zagotavljanje ustreznih informacij strankam in potencialnim strankam.
            
            
               (9)Ocena učinka, na kateri temeljijo naknadne zakonodajne pobude, objavljena maja 2018
                  15
               , je pokazala potrebo po pojasnitvi, da bi morali zavarovalni posredniki in zavarovalnice, ki distribuirajo zavarovalne naložbene produkte, v okviru obveznosti, ki jih imajo do strank ali potencialnih strank, upoštevati dejavnike trajnostnosti. 
            
            
               (10)Da bi ohranili visok standard zaščite vlagateljev, bi morali zavarovalni posredniki in zavarovalnice, ki distribuirajo zavarovalne naložbene produkte, pri določanju vrst nasprotij interesov, ki bi lahko škodovala interesom stranke ali potencialne stranke, vključiti tiste vrste nasprotij interesov, ki izhajajo iz vključitve preferenc stranke glede trajnostnosti. Zavarovalni posredniki in zavarovalnice bi morali imeti možnost, da za obstoječe stranke, za katere je že bila opravljena presoja primernosti, individualne preference stranke glede trajnostnosti določijo ob naslednji redni posodobitvi obstoječe presoje primernosti.
            
            
               (11)Zavarovalni posredniki in zavarovalnice, ki svetujejo o zavarovalnih naložbenih produktih, bi morali imeti možnost strankam ali potencialnim strankam priporočiti primerne zavarovalne naložbene produkte in bi morali zato imeti možnost zastavljati ustrezna vprašanja, da lahko določijo individualne preference stranke glede trajnostnosti. V skladu z obveznostjo izvajanja dejavnosti distribucije v najboljšem interesu strank bi morala priporočila strankam in potencialnim strankam odražati tako finančne cilje kot morebitne preference glede trajnostnosti, ki jih izrazijo te stranke. Zato je treba pojasniti, da vključitev dejavnikov trajnostnosti v svetovalni postopek ne sme privesti do praks zavajajočega prodajanja ali napačnega prikazovanja zavarovalnih naložbenih produktov kot skladnih s preferencami glede trajnostnosti, kadar niso. Da bi se preprečile takšne prakse ali napačno prikazovanje, bi morali zavarovalni posredniki in zavarovalnice, ki svetujejo o zavarovalnih naložbenih produktih, najprej oceniti druge investicijske cilje in individualne okoliščine stranke ali potencialne stranke, preden se pri njej pozanimajo o morebitnih preferencah glede trajnostnosti.
            
            
               (12)Doslej razviti zavarovalni naložbeni produkti so različno ambiciozni glede trajnostnosti. Da bi strankam in potencialnim strankam omogočili, da razumejo različne stopnje trajnostnosti in sprejmejo informirane naložbene odločitve v smislu trajnostnosti, bi morali zavarovalni posredniki in zavarovalnice, ki distribuirajo zavarovalne naložbene produkte, pojasniti razliko med zavarovalnimi naložbenimi produkti, ki v celoti ali deloma sledijo cilju trajnostnih naložb v gospodarske dejavnosti, ki se lahko štejejo za okoljsko trajnostne v skladu z Uredbo (EU) 2020/852 Evropskega parlamenta in Sveta
                  16
               , trajnostnih naložb, kot so opredeljene v členu 2(17) Uredbe (EU) 2019/2088 Evropskega parlamenta in Sveta
                  17
               , in naložb v zavarovalne naložbene produkte, ki upoštevajo glavne škodljive vplive na dejavnike trajnostnosti ter bi lahko bili primerni, da se priporočijo kot instrumenti, ki ustrezajo individualnim preferencam strank glede trajnostnosti, na eni strani, ter drugimi zavarovalnimi naložbenimi produkti brez teh posebnih lastnosti, ki se ne bi smeli priporočati strankam ali potencialnim strankam, ki imajo individualne preference glede trajnostnosti.
            
            
               (13)Treba je obravnavati pomisleke glede „lažnega zelenega oglaševanja“ (greenwashing), ki je zlasti praksa pridobivanja nepoštene konkurenčne prednosti s priporočanjem zavarovalnega naložbenega produkta kot okolju prijaznega ali trajnostnega, čeprav ta zavarovalni naložbeni produkt dejansko ne dosega osnovnih okoljskih ali drugih standardov, povezanih s trajnostnostjo. Da se preprečita zavajajoče prodajanje in lažno zeleno oglaševanje, zavarovalni posredniki in zavarovalnice, ki distribuirajo zavarovalne naložbene produkte, ne bi smeli priporočati zavarovalnih naložbenih produktov kot produktov, ki ustrezajo individualnim preferencam glede trajnostnosti, kadar ti produkti ne ustrezajo tem preferencam. Zavarovalni posredniki in zavarovalnice, ki distribuirajo zavarovalne naložbene produkte, bi morali svojim strankam ali potencialnim strankam pojasniti razloge, zaradi katerih tega niso storili, in voditi evidenco o teh razlogih.
            
            
               (14)Treba je pojasniti, da lahko zavarovalni posredniki in zavarovalnice, ki distribuirajo zavarovalne naložbene produkte, zavarovalne naložbene produkte, ki ne ustrezajo individualnim preferencam glede trajnostnosti, še vedno priporočajo, vendar ne kot produkte, ki ustrezajo individualnim preferencam glede trajnostnosti. Da se omogočijo nadaljnja priporočila strankam ali potencialnim strankam, bi morala stranka, kadar zavarovalni naložbeni produkti ne ustrezajo njenim preferencam glede trajnostnosti, imeti možnost prilagoditi informacije o svojih preferencah glede trajnostnosti. Da se preprečita zavajajoče prodajanje in lažno zeleno oglaševanje, bi morali zavarovalni posredniki in zavarovalnice, ki distribuirajo zavarovalne naložbene produkte, voditi evidenco o odločitvi stranke in o njenem pojasnilu za prilagoditev.
            
            
               (15)Določbe te uredbe so tesno povezane med seboj in z določbami Uredbe (EU) 2019/2088, saj vzpostavljajo celovit sistem razkrivanja vidikov trajnostnosti. Da se zagotovi skladna razlaga in uporaba teh določb ter poskrbi, da se udeležencem na trgu, pristojnim organom in vlagateljem omogočita celovito razumevanje in lahek dostop do njih, je zaželeno, da se vključijo v en sam pravni akt.
            
            
               (16)Delegirani uredbi (EU) 2017/2358 in (EU) 2017/2359 bi bilo zato treba ustrezno spremeniti.
            
            
               (17)Pristojnim organom, zavarovalnim posrednikom in zavarovalnicam bi bilo treba dati dovolj časa, da se prilagodijo novim zahtevam iz te uredbe. Njeno uporabo bi bilo zato treba odložiti –
            
            
               SPREJELA NASLEDNJO UREDBO:
            
            
               Člen 1 
               Spremembe Delegirane uredbe (EU) 2017/2358
            
            
               Delegirana uredba (EU) 2017/2358 se spremeni:
            
         
         
            
               (1)
                     v členu 4(3)(a) se točka (i) nadomesti z naslednjim:
            
            
               „(i)
                     produkt upošteva cilje, interese in značilnosti strank, vključno s cilji v zvezi trajnostnostjo;
            
            
               (2)
                     člena 5 in 6 se nadomestita z naslednjim:
            
            
               „Člen 5
            
            
               Ciljni trg
            
            
               1.
                     V okviru postopka odobritve produkta se za vsak zavarovalni produkt opredelita ciljni trg in skupina združljivih strank. Ciljni trg se opredeli na dovolj podrobni ravni ob upoštevanju značilnosti, profila tveganja, kompleksnosti in narave zavarovalnega produkta, pa tudi njegovih dejavnikov trajnostnosti, kot so opredeljeni v členu 2(24) Uredbe (EU) 2019/2088 Evropskega parlamenta in Sveta*.
            
            
               2.
                     Proizvajalci lahko, zlasti v zvezi z zavarovalnimi naložbenimi produkti, opredelijo skupine strank, katerih potrebe, značilnosti in cilji na splošno niso združljivi z zavarovalnim produktom, razen kadar zavarovalni produkti upoštevajo dejavnike trajnostnosti iz odstavka 1.
            
            
               3.
                     Proizvajalci oblikujejo in tržijo le zavarovalne produkte, ki so združljivi s potrebami, značilnostmi in cilji strank, ki pripadajo ciljnemu trgu, vključno s cilji v zvezi trajnostnostjo. Proizvajalci pri presoji, ali je zavarovalni produkt združljiv s ciljnim trgom, upoštevajo raven informacij, ki so na voljo strankam, ki pripadajo navedenemu ciljnemu trgu, in njihovo finančno pismenost.
            
            
               4.
                     Proizvajalci zagotovijo, da ima osebje, ki sodeluje pri oblikovanju in pripravi zavarovalnih produktov, potrebne spretnosti, strokovno znanje in izkušnje, da ustrezno razume prodajane zavarovalne produkte ter interese, cilje, vključno s cilji v zvezi trajnostnostjo, in značilnosti strank, ki pripadajo ciljnemu trgu.
            
            
               Člen 6
            
            
               Preizkušanje produktov
            
            
               1.
                     Proizvajalci svoje zavarovalne produkte ustrezno preizkusijo, vključno z analizami scenarijev, kadar je ustrezno, preden navedeni produkt dajo na trg ali ga pomembno prilagodijo ali kadar se ciljni trg pomembno spremeni. Z navedenim preizkušanjem produktov se oceni, ali zavarovalni produkt v svoji celotni življenjski dobi izpolnjuje opredeljene potrebe, cilje, vključno s cilji v zvezi s trajnostnostjo, in značilnosti strank, ki pripadajo ciljnemu trgu. Proizvajalci svoje zavarovalne produkte preizkusijo kvalitativno in, odvisno od vrste in narave zavarovalnega produkta in s tem povezanega tveganja škode za stranke, kvantitativno.
            
            
               2.
                     Proizvajalci zavarovalnih produktov ne dajo na trg, če rezultati preizkušanja produktov kažejo, da produkti ne ustrezajo opredeljenim potrebam, ciljem, vključno s cilji v zvezi trajnostnostjo, in značilnostim ciljnega trga.
            
            
               _____________________
            
            
               *
                     Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L 317, 9.12.2019, str. 1).“;
            
            
               (3)
                     v členu 7 se odstavek 1 nadomesti z naslednjim:
            
            
               „1.
                     Proizvajalci stalno spremljajo in redno pregledujejo zavarovalne produkte, ki so jih dali na trg, da bi opredelili dogodke, ki bi lahko pomembno vplivali na glavne lastnosti, kritje tveganja ali jamstva navedenih produktov. Ocenijo, ali so zavarovalni produkti še vedno skladni s potrebami, značilnostmi in cilji, vključno s cilji v zvezi s trajnostnostjo, opredeljenega ciljnega trga ter ali se navedeni produkti distribuirajo na ciljnem trgu ali dosegajo stranke zunaj ciljnega trga.“;
            
            
               (4)
                     v členu 8 se odstavek 3 nadomesti z naslednjim:
            
            
               „3.
                     Informacije iz odstavka 2 distributerjem zavarovalnih produktov omogočijo, da:
            
            
               (a)
                     razumejo zavarovalne produkte;
            
         
         
            
               (b)
                     razumejo opredeljeni ciljni trg za zavarovalne produkte;
            
            
               (c)
                     opredelijo vse stranke, katerih potrebe, značilnosti in cilji, vključno s cilji v zvezi trajnostnostjo, niso združljivi z zavarovalnim produktom;
            
            
               (d)
                     izvajajo distribucijske dejavnosti za zadevne zavarovalne produkte v skladu z najboljšim interesom strank, kot je predpisano v členu 17(1) Direktive (EU) 2016/97.“;
            
            
               (5)
                     v členu 10 se odstavek 2 nadomesti z naslednjim:
            
            
               „2.
                     Z ureditvami za distribucijo produktov:
            
            
               (a)
                     naj bi se preprečila in ublažila škoda za stranke;
            
            
               (b)
                     se podpre ustrezno obvladovanje nasprotij interesov;
            
            
               (c)
                     se zagotovi, da se ustrezno upoštevajo cilji, interesi in značilnosti strank, vključno s cilji v zvezi trajnostnostjo.“;
            
            
               (6)
                     člen 11 se nadomesti z naslednjim:
            
            
               „Člen 11
            
            
               Obveščanje proizvajalca
            
            
               Distributerji zavarovalnih produktov, ki ugotovijo, da zavarovalni produkt ni v skladu z interesi, cilji in značilnostmi strank, ki pripadajo njegovemu opredeljenemu ciljnemu trgu, vključno s cilji v zvezi trajnostnostjo, ali se seznanijo z drugimi okoliščinami, povezanimi s produktom, ki bi lahko škodljivo vplivale na stranko, o tem takoj obvestijo proizvajalca in po potrebi spremenijo svojo distribucijsko strategijo za navedeni zavarovalni produkt.“
            
            
               Člen 2 
               Spremembe Delegirane uredbe (EU) 2017/2359
            
            
               Delegirana uredba (EU) 2017/2359 se spremeni:
            
            
               (1)
                     v členu 2 se dodata naslednji točki 4 in 5:
            
            
               „(4)
                     ‚preference glede trajnostnosti‘ pomenijo izbiro stranke ali potencialne stranke glede tega, ali in v kakšnem obsegu naj se v njeno naložbo vključi eden ali več od naslednjih finančnih produktov:
            
            
               (a)
                     zavarovalni naložbeni produkt, za katerega stranka ali potencialna stranka določi, da se minimalni delež vloži v okoljsko trajnostne naložbe, kot so opredeljene v točki 1 člena 2 Uredbe (EU) 2020/852 Evropskega parlamenta in Sveta**;
            
            
               (b)
                     zavarovalni naložbeni produkt, za katerega stranka ali potencialna stranka določi, da se minimalni delež vloži v trajnostne naložbe, kot so opredeljene v točki 17 člena 2 Uredbe (EU) 2019/2088 Evropskega parlamenta in Sveta***;
            
            
               (c)
                     zavarovalni naložbeni produkt, ki upošteva glavne škodljive vplive na dejavnike trajnostnosti, če kvalitativne ali kvantitativne elemente, ki dokazujejo to upoštevanje, določi stranka ali potencialna stranka;
            
            
               (5)
                     ‚dejavniki trajnostnosti‘ pomenijo dejavnike trajnostnosti, kot so opredeljeni v točki 24 člena 2 Uredbe (EU) 2019/2088.
            
         
         
            
               _______________________________________________________________
            
            
               **
                     Uredba (EU) 2020/852 Evropskega parlamenta in Sveta z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 (UL L 198, 22.6.2020, str. 13).
            
            
               ***
                     Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L 317, 9.12.2019, str. 1).“;
            
            
               (2)
                     v členu 3 se odstavek 1 nadomesti z naslednjim:
            
            
               „1.
                     Za namene ugotavljanja vrst nasprotij interesov v skladu s členom 28 Direktive (EU) 2016/97, ki nastajajo med opravljanjem kakršnih koli dejavnosti distribucije zavarovalnih produktov v zvezi z zavarovalnimi naložbenimi produkti in predstavljajo tveganje za škodovanje interesom stranke, vključno z njenimi preferencami glede trajnostnosti, zavarovalni posredniki in zavarovalnice preučijo, ali imajo oni, zadevna oseba ali katera koli oseba, ki je z njimi neposredno ali posredno povezana prek nadzora, interes glede rezultata dejavnosti distribucije zavarovalnih produktov, ki izpolnjuje naslednja merila:
            
            
               (a)
                     je drugačen od interesa stranke ali potencialne stranke v zvezi z rezultati dejavnosti distribucije zavarovalnih produktov;
            
            
               (b)
                     lahko vpliva na rezultat dejavnosti distribucije v škodo stranke.
            
            
               Zavarovalni posredniki in zavarovalnice postopajo enako pri prepoznavanju nasprotij interesov med dvema strankama.“;
            
            
               (3)
                     člen 9 se spremeni:
            
            
               (a)
                     v odstavku 2 se točka (a) nadomesti z naslednjim:
            
            
               „(a)
                     uresničuje investicijske cilje zadevne stranke ali potencialne stranke, vključno z dovoljenim tveganjem te osebe ter njenimi morebitnimi preferencami glede trajnostnosti;“;
            
            
               (b)
                     odstavek 4 se nadomesti z naslednjim:
            
            
               „4.
                     Informacije o investicijskih ciljih stranke ali potencialne stranke po potrebi vključujejo informacije o tem, kako dolgo želi stranka ali potencialna stranka imeti naložbo, o njenih preferencah glede prevzemanja tveganj, o profilu tveganja, o namenih naložbe in tudi o njenih preferencah glede trajnostnosti. Raven zbranih informacij je ustrezna glede na specifično vrsto produkta ali storitve, ki se preučuje.“;
            
            
               (c)
                     odstavek 6 se nadomesti z naslednjim:
            
            
               „6.
                     Pri svetovanju o zavarovalnem naložbenem produktu v skladu s členom 30(1) Direktive (EU) 2016/97 zavarovalni posrednik ali zavarovalnica ne priporoči produkta, če nobeden od produktov ni primeren za stranko ali potencialno stranko.
            
            
               Zavarovalni posrednik ali zavarovalnica ne priporoči zavarovalnih naložbenih produktov kot produktov, ki ustrezajo preferencam stranke ali potencialne stranke glede trajnostnosti, če ti zavarovalni naložbeni produkti ne ustrezajo tem preferencam. Zavarovalni posrednik ali zavarovalnica stranki ali potencialnim strankam pojasni razloge, zaradi katerih tega ni storila, in vodi evidenco o teh razlogih.
            
            
               Če nobeden od zavarovalnih naložbenih produktov ne ustreza preferencam stranke ali potencialne stranke glede trajnostnosti in se stranka odloči prilagoditi svoje preference glede trajnostnosti, zavarovalni posrednik ali zavarovalnica vodi evidenco o odločitvi stranke, vključno z razlogi za to odločitev.“;
            
            
               (4)
                     člen 14 se spremeni:
            
            
               (a)
                     v točki (b) odstavka 1 se točka (i) nadomesti z naslednjim:
            
            
               „(i)uresničuje investicijske cilje stranke, vključno z dovoljenim tveganjem te osebe, in ali se investicijski cilji stranke dosegajo ob upoštevanju njenih preferenc glede trajnostnosti;“;
            
         
         
            
               (b)v odstavku 4 se doda naslednji pododstavek:
            
            
               „Zahteve po izpolnjevanju preferenc strank ali potencialnih strank glede trajnostnosti, kadar so relevantne, ne spreminjajo pogojev iz prvega pododstavka.“
            
            
               Člen 3
            
            
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od [Urad za publikacije, vstavite datum: 12 mesecev po objavi v Uradnem listu Evropske unije].
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 21.4.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Sporočilo Komisije Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij: Evropski zeleni dogovor (COM(2019) 640 final). 
               
               
                  
                     (2)
                  
                        Sporočilo Komisije Evropskemu parlamentu, Evropskemu svetu, Svetu, Evropski centralni banki, Evropskemu ekonomsko-socialnemu odboru in Odboru regij „Akcijski načrt: financiranje trajnostne rasti“ (COM(2018) 097 final).
               
               
                  
                     (3)
                  
                        Delegirana uredba Komisije (EU) 2017/2358 z dne 21. septembra 2017 o dopolnitvi Direktive (EU) 2016/97 Evropskega parlamenta in Sveta v zvezi z zahtevami glede nadzora in upravljanja produktov za zavarovalnice in distributerje zavarovalnih produktov (UL L 341, 20.12.2017, str. 1).
               
               
                  
                     (4)
                  
                        Direktiva (EU) 2016/97 Evropskega parlamenta in Sveta z dne 20. januarja 2016 o distribuciji zavarovalnih produktov (UL L 26, 2.2.2016, str. 19).
               
               
                  
                     (5)
                  
                        Delegirana uredba Komisije (EU) 2017/2359 z dne 21. septembra 2017 o dopolnitvi Direktive (EU) 2016/97 Evropskega parlamenta in Sveta v zvezi z zahtevami po informacijah in pravili poslovanja, ki veljajo za distribucijo zavarovalnih naložbenih produktov (UL L 341, 20.12.2017, str. 8).
               
               
                  
                     (6)
                  
                        Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L 317, 9.12.2019, str. 1).
               
               
                  
                     (7)
                  
                        Uredba (EU) 2020/852 Evropskega parlamenta in Sveta z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 (UL L 198, 22.6.2020, str. 13).
               
               
                  
                     (8)
                  
                        EIOPA-BoS-19/172 z dne 30. aprila 2019.
               
               
                  
                     (9)
                  
                        Uredba (EU) 2019/2089 Evropskega parlamenta in Sveta z dne 27. novembra 2019 o spremembi Uredbe (EU) 2016/1011 glede referenčnih vrednosti EU za podnebni prehod, referenčnih vrednosti EU, usklajenih s Pariškim sporazumom, in s trajnostnostjo povezanih razkritij za referenčne vrednosti (UL L 317, 9.12.2019, str. 17).
               
               
                  
                     (10)
                  
                        UL L 26, 2.2.2016, str. 19.
               
               
                  
                     (11)
                  
                        Sklep Sveta (EU) 2016/1841 z dne 5. oktobra 2016 o sklenitvi Pariškega sporazuma, sprejetega na podlagi Okvirne konvencije Združenih narodov o spremembi podnebja, v imenu Evropske unije (UL L 282, 19.10.2016, str. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Delegirana uredba Komisije (EU) 2017/2358 z dne 21. septembra 2017 o dopolnitvi Direktive (EU) 2016/97 Evropskega parlamenta in Sveta v zvezi z zahtevami glede nadzora in upravljanja produktov za zavarovalnice in distributerje zavarovalnih produktov (UL L 341, 20.12.2017, str. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Uredba (EU) 2020/852 Evropskega parlamenta in Sveta z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 (UL L 198, 22.6.2020, str. 13).
               
               
                  
                     (17)
                  
                        Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L 317, 9.12.2019, str. 1).